# Alapítvány és Birodalom

### A Wikipédiából, a szabad lexikonból.

Az Alapítvány és Birodalom magyar nyelvű kiadása

Az Alapítvány és Birodalom (Foundation and Empire) Isaac Asimov 1952-ben megjelent regénye, az Alapítvány-trilógia második tagja. Két részt tartalmaz, amiket a Gnome Press eredetileg két külön novellában publikált.

Figyelem: Itt a cselekmény részleteit vagy a végkifejletét is olvashatod.

## [szerkesztés] Első rész: A Generális

(először megjelent az Astounding Science Fiction magazin 1945 áprilisi számában, Dead Hand (halott kéz) címmel)

A könyv első fele, amely azt meséli el, hogyan kerül egymással szembe a zsugoródó és gyengülő, ám még haláltusájában is erős Első Galaktikus Birodalom, valamint a Periférián kereskedelmi nagyhatalommá váló Első Alapítvány.

A Birodalom élén ekkor II. Cleon, az utolsó erőskezű császár áll, az ő kezét azonban gyakorlatilag gúzsba kötik az udvari arisztokrácia folyamatos belharcai. Leghűségesebb udvaronca a kegyetlen Brodrig, akin keresztül - Cleon gyógyíthatatlan, súlyos betegsége miatt - ügyeit intézi.

A birodalmi hadsereget egy fiatal és ambíciózus tábornok, Bel Riose vezeti, akit heves természete miatt, egyfajta száműzetésként tettek meg a lázongó birodalmi határtartomány, Siwenna kormányzójának. Riose itt felkeresi Ducem Barr-t, egykori birodalmi patríciust, hogy információkat szerezzen a nép által "varázslóknak" nevezett emberekről. Barr elmondja neki, hogy az ú.n. "varázslók" valószínűleg az Alapítvány kereskedői, Riose pedig, kihívást látva a Periféria felé vezetendő hadjáratban, maga indul felderítésre, egyenesen Terminus-ra.

Az Astounding Science Fiction 1945 áprilisi számának borítója, melyben először megjelent A Generális.

Visszatérése után magához rendeli Barr-t, mint egyfajta tanácsadót, bár nem bízik meg benne. Ugyanis a legutolsó siwennai vérengzést elrendelő alkirály az ő kezeitől halt meg. Ő egyébiránt annak az Onum Barr-nak az ötödik, egyedüliként életben maradt fia, akivel Hober Mallow a Kalmárfejedelmek c. fejezetben korábban találkozik.

A háború megindítása előtt Riose, bár nem lenne szüksége rá, Barr intése miatt erősítést kér a császártól, s ezzel felhívja magára az udvar figyelmét. Cleon kinevezi Brodrigot személyes küldöttének, aki így szemmel tarthatja Riosét.

Az Alapítványt ekkor irányító kalmárfejedelmek vonakodnak felvenni a nyílt harcot, inkább váltságdíjakkal, tárgyalásokkal akarják elkerülni a háborút, amiben - a szembenálló erők nagyságát tekintve - csak vesztesek lehetnek. Amikor kísérleteik kudarcot vallanak, egy kémet, Lathan Devers-t küldik, hogy belső információkat szerezhessenek a birodalmiakról. A későbbiekben Devers-t és Barr-t együtt tartják fogva, és együtt dolgozzák ki tervüket Riose elbuktatására. Ennek a tervnek a részeként Devers megpróbálja elhitetni Brodriggal, hogy a tábornok a császár megdöntését tűzte ki maga elé egy olyan anyagátalakító-technológia segítségével, melyet csak az Alapítványon keresztül kaparinthat meg. Brodrig hisz a kereskedőnek, azonban ahelyett, hogy letartóztattatná Riose-t, csatlakozik a hadjárathoz, hogy részesülhessen a majdani sikerből.

A háboró rosszul alakul az alapítványiak számára, így Barr és Devers megszöknek és egyenesen Trantorra mennek, ahol a császárt akarnák informálni az ellene szőtt összeesküvésről. Tervük nem sikerül és menekülniük kell, ám mire megérkeznek Terminusra, a háború befejeződött.

Cleon, tartva egy erős tábornok - Riose - esetleges puccskísérletétől, visszahívja Riose-t és Brodrigot, és koholt vádakkal, koncepciós perrel elítélik és kivégzik őket. Siwenna felkel a birodalmi hadsereg hátában, és a Birodalom politikai fennhatósága alól az Alapítvány gazdasági fennhatósága alá helyezi magát.

## [szerkesztés] Második rész: Az Öszvér

(először megjelent az Astounding Science Fiction magazin 1945 novemberi és decemberi számaiban, két részben)

Az Astounding Science Fiction 1945 novemberi számának borítója, melyben először megjelent Az Öszvér.

A könyv második fele. Egy titokzatos, a Seldon-terv által előre nem látott hóditó felemelkedéséről szól, aki magát Öszvérnek nevezi. Az Öszvér valójában egy mutáns, aki a Második Alapítvány embereihez hasonló - bár legtöbbjüknél jóval erősebb - mentális hatalommal rendelkezik. Az Alapítvány pereme c. regényből megtudjuk, hogy az Öszvér a Gaia bolygón született, ám renegátként elhagyta azt A.K. 303-ban (G.K. 12 369).

A történet a Darell házaspár, Toran és Bayta Darell Menedékre, egy független kereskedővilágra érkezésével kezdődik. Friss házasok és Toran apjához és nagybátyjához érkeznek látogatóba, akik mindenketten a politikai élet aktív képvisleői - Toran apja, a félkarú Franssart forradalmár, heves és lobbanékony, féltestvére, Randu azonban a háttérbe húzódva irnyítja Menedék külpolitikáját. Az ő ötlete nyomán indul Toran és Bayta a Kalganra, hogy ott töltsék nászútjukat és kapcsolatba lépjenek a nemrégiben a semmiből felbukkant hadúrral, az Öszvérrel. Megérkezésük után hamarosan találkoznak egy mutatványossal, akit Toran vakmerően megszöktet a kalgani rendőrség elől. A mutatványos Magnifico Giganticusként mutatkozik be, és azt állítja, az Öszvér szökött bohóca. Darellék, miután felkeresi őket Han Prichter kapitány, aki alapítványi ügynökként dolgozik a Kalganon és meggyőzi őket, hogy a szökött bohócot felhasználhatnák az Öszvér ellen, magukkal viszik az Első AlapítványAlapítvány fővárosára, Terminusra. Megérkezésük után tudják meg, hogy az Öszvér - Magnifico elhurcolását ürügyül felhasználva - háborút indított az Alapítványi területek ellen.

Az Alapítványt ekkoriban a polgárháború fenyegeti, a feszült belpolitikai helyzetben három erő feszül egymásnak. A hatalom az Indbur dinasztia polgármesterei által irányított, egyere inkább önkényuralmi módszereket alkalmazó kormány kezében van. A kiterjedt, ám évtizedek óta gyengülő Demokratikus Földalatti párt a szabad választásokért küzd az indburi vezetés ellenében. A harmadik erő az alapítványi külterületek, a Független Kereskedővilágok szövetége, melyek Terminussal kerülnek szembe - míg az anyabolygó központosítaná a vezetést és adókat vetne ki a kereskedőkre, azok mindenáron megkívánják őrizni függetlenségüket. (A huszonhét kereskedővilág közül csak néhányat ismerünk meg közelebbről, Menedéket, Mnemont, Isst és Radolet.) Ilyen körülmények között éri hát a külső támadás a felkészületlen és a Seldon-terv iránt vakhitet tápláló Alapítványt.

Darellék Terminuson találkoznak Ebling Missel, aki az Alapítvny legbefolyásosabb tudósa, tekintélye segítségével még III. Indbur polgármesterrel is nyiltan ellenszegül. Mis pszichológus, akinek feladata Hari Seldon pszichohistóriájának újjáélesztése. Ő hozat Magnificonak egy szonovizort, egy hangszert, mellyel a későbbiek folyamán a bohóc hangversenyeket ad az Alapítvány elitjének. A pszichológus szerint Seldon-válság van készülőben, következtetéseit pedig, bízva a nép kedvező reakciójában, a polgármester nyilvánosságra hozza. Az alapítványiak úgy hiszik, a közelgő válság az Öszvér támadását jelenti, így a Seldon-tervnek megfelelően automatikusan el fog hárulni a veszedelem. Az Öszvér flottája eközben súlyos vereséget mér a folyamatosan visszavonuló alapítványi hadseregre Horleggornál és háborút indít a Független Kereskedők ellen, így az alapítvány megosztott belső erői összefognak a hódítás ellen. Hamarosan azonban, Hari Seldon az Időkriptában veló megjelenésének napján az ellenséges erők beveszik Terminust. Darellék, Magnifico és Ebling Mis a Menedékre menekülnek. A kereskedővilág néhány hónapos ostrom után szintén elesik, a társaság ekkor azonban már Trantor, a régi birodalmi főváros felé tart, hogy a Randutól kapott megbízatásnak megfelelően megkeressék a Második Alapítványt és a segítségét kérjék. Han Prichter kapitányt elfogják a megszállt Terminuson, miközben merényletet próbál végrehajtani az általa Öszvérnek vélt ember ellen, aki valójában Kalgan volt hadura és az Alapítvány jelenlegi alkirálya.

Darellék és útitársaik a Trantor felé először Neotrantorra, az egykori Delicass bolygóra érkeznek. A Nagy Dúlás, Trantor pusztulása óta ez a húsz mezőgazdasági világra zsugorodott Birodalom székhelye, ahol a császár, IX. Dagobert elé folyamodnak. Itt a koronaherceg és segítője, egy Commason nevű földesúr fogságába esnek, ahonnan Magnifico segítségével szabadulnak ki. Magnifico a herceg parancsára játszani kezd szonovizorján, amelynek szellemi befolyásoló erejével megöli fogvatartóját.

Trantorra érkezve a helyi földművesek békésen fogadják őket, Eblin Mis pedig beveszi magát a Birodalmi Könyvtár még mindig sértetlenül álló épületébe, hogy a több évszázados feljegyzések között rábukkanjon a Második Alapítvány nyomára. Ez kemény, megszállott munkával sikerül is neki, azonban mielőtt elárulhatná eredményeit társainak, Bayta lelövi őt. A nő elárulja Torannak, hogy Magnifico valójában az Öszvér, aki Mis révén akart rábukkanni a Második Alapítványra és elpusztítani azt. Magnifico beismeri, hogy Bayta sejtése helytálló, és valójában ő az Öszvér. Különleges képessége abban rejlik, hogy mutációjának köszönhetően képes befolyásolni az emberi érzelmeket. Miután felfedi tervét Darellék előtt, elhagyja Trantort az időközben "megtérített" Han Prichter oldalán, aki ekkorra már ezredes az ő szolgálatában. Bayta és Toran a Trantoron maradnak.

Az itt leírt események az Alapítási Kor 310-ik évében játszódnak (G.K. 12 376).

## [szerkesztés] A folytatás

A sorban ezután a Második Alapítvány első fejezete következik ("Az Öszvér keresi a Második Alapítványt"), amely az Öszvér bukásának és a Második Alapítvány beavatkozásának történetét meséli el.

Isaac Asimov regényei
Robot sorozat: Acélbarlangok | A mezítelen nap | A Hajnal bolygó robotjai | Robotok és Birodalom Birodalom sorozat: A csillagok, akár a por | Az űr áramlatai | Kavics az égben Alapítvány sorozat: Az Alapítvány előtt | Előjáték az Alapítványhoz Az Alapítvány-trilógia: Alapítvány | Alapítvány és Birodalom | Második Alapítvány
Az Alapítvány pereme | Alapítvány és Föld
Kiegészítő történetek: Kalibán (Roger MacBride Allen) | Infernó (Roger MacBride Allen) | Utópia (Roger MacBride Allen)
Az Alapítvány félelme (Gregory Benford) | Alapítvány és káosz (Greg Bear) | Az Alapítvány győzelme (David Brin)
Káprázat (Mark W. Tiedemann) | Chimera (Mark W. Tiedemann) | Aurora (Mark W. Tiedemann) | Have Robot, Will Travel (Alexander C. Irvine)
Egyéb sci-fi regények: A halhatatlanság halála | Fantasztikus utazás | Az istenek is… | Fantastic Voyage II: Destination Brain | Nemezis | Leszáll az éj | The Ugly Little Boy
Bűnügyi regények: The Death Dealers | Gyilkosság a könyvvásáron

A lap eredeti címe "http://hu.wikipedia.org../../../a/l/a/Alap%C3%ADtv%C3%A1ny_%C3%A9s_Birodalom_1f4b.html"

Kategóriák: Alapítvány-univerzum | Asimov-regények

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Español
- Français
- Italiano
- Português
- Svenska
- ไทย